S’amorosa gelosia

S’amorosa gelosia
mi cunsumit lentamente
mentre tue indifferente
ti mustras o Venus mia.

	  A d’ogn’ora in ogni lidu
Sempre a tie so pensende,
a dognunu dimandende si Venus bella hana idu
c’hapo in sa mente iscolpidu
su ritrattu tou ebbia.	

  Mentre tue indifferente
ti mustras o Venus mia.

	  Ti chilco in dogni contrada
Errabundu che una nue,
pruite cando mancas tue
pro me amparu no b’hada;
sa tua sola mirada
m’est consolu e allegria	

  Mentre tue indifferente
ti mustras o Venus mia.

	  Continu in su sonnu t’ido
Perla preziosa e rara,
cun su numene tou in lara
dilliriende m’ischido
ca sas armas de Cupido
mi ponene in tribulia	

  Mentre tue indifferente
ti mustras o Venus mia.

	  Vivo sempre in su timore
Chi mi manches un’istante,
che disisperadu amante
suffro pro su tou amore;
gioia mi dada e dolore
custa tua tirannìa.	

  Mentre tue indifferente
ti mustras o Venus mia.

	  A tie in su sonnu giamo
Ca in mente ti hapo ogn’ora,
frimadi un’istante ancora
pro ti narrer cantu t’amo;
su chi veramente bramo
est sa tua compagnia.	

Mentre tue indifferente
ti mustras o Venus mia.

Siniscola, 10.08.1981

Giovanni Farris,  noto “Nenneddu Arre” (12.10.1921 +09.12.2006)